Príloha č. 4		    								         

REGLEMENT ČINNOSTI
Dvojstrannej slovensko-ukrajinskej komisie
pre národnostné menšiny, školstvo a kultúru

І. Cieľ a úlohy

	1. S cieľom realizácie Zmluvy o dobrom susedstve, priateľských vzťahoch a spolupráci medzi Slovenskou republikou a Ukrajinou, podpísanej 29. júna 1993 v Kyjeve (ďalej - zmluva) bola vytvorená Dvojstranná ukrajinsko-slovenská komisie pre národnostné menšiny, školstvo a kultúru (ďalej - komisia).	

	2. Základné úlohy komisie sú:
	
1) podpora realizácie komplexu opatrení v rámci spolupráce medzi Slovenskou republikou a Ukrajinou v oblasti zabezpečenia práv národnostných menšín, školstva a kultúry; 	
2) vypracovávanie návrhov na zachovanie a rozvoj etnickej, kultúrnej, jazykovej a náboženskej svojbytnosti slovenskej národnostnej menšiny na Ukrajine a ukrajinskej národnostnej menšiny v Slovenskej republike;
3) zovšeobecňovanie skúseností z práce orgánov štátnej moci v oblasti zabezpečovania práv príslušníkov národnostných menšín, ďalších kultúrno-osvetových a informačných potrieb a zabezpečovanie vzájomnej výmeny informácií; 
4) podpora návrhov a odporúčaní smerujúcich k zdokonaľovaniu a harmonizácii vnútornej legislatívy oboch krajín, v súlade s príslušnými ustanoveniami zmluvy a platnými medzinárodnými dokumentmi;
5) zaraďovanie návrhov a odporúčaní z jednotlivých zasadnutí komisie do programov stretnutí prezidentov, predsedov vlády a ďalších členov vlády, spolupráca pri realizácii dosiahnutých rozhodnutí; 
6) podpora spolupráce kultúrnych, školských a vedecko-výskumných inštitúcií a masmédií; 
7) povzbudzovanie, podpora a pomoc pri rozvoji spolupráce a priamych vzťahov medzi orgánmi moci, organizáciami a združeniami, vedeckými pracovníkmi a umelcami obidvoch krajín;
8) podpora osláv významných výročí, dátumov a kultúrnych podujatí spätých s dôležitými udalosťami v živote a činnosti ukrajinskej a slovenskej menšiny v oboch krajinách;
9) podpora uplatňovania princípu zastúpenia ukrajinskej národnostnej menšiny v Slovenskej republike a slovenskej národnostnej menšiny na Ukrajine v orgánoch zákonodarnej a výkonnej moci, vrátane štruktúr miestnej samosprávy;
10) návrhy na riešenie sporných otázok v oblasti nedodržiavania ustanovení jednotlivých článkov zmluvy, súvisiacich so zabezpečením práv národnostných menšín, školstva a kultúry.

		                         ІІ. Zloženie komisie				    

	Komisia je vytvorená z predstaviteľov:
	
1) za Ukrajinu - 
	 Sekretariátu Kabinetu ministrov Ukrajiny, Štátneho výboru pre národnosti a migráciu, Ministerstva zahraničných vecí, Ministerstva školstva a vedy, Ministerstva kultúry a umení, Štátneho výboru pre televíziu a rozhlas, Zakarpatskej oblastnej štátnej administrácie a občianskej organizácie slovenskej národnostnej menšiny na Ukrajine; 
	
2) za Slovenskú republiku -  
	Úradu vlády, Ministerstva zahraničných vecí, Ministerstva školstva, Ministerstva kultúry, Krajského úradu v Prešove a predstaviteľa občianskej organizácie ukrajinskej národnostnej menšiny v Slovenskej republike.
 
	Slovenská a ukrajinská časť komisie sa skladá z predsedu, zodpovedného tajomníka a členov. Predseda má právo určiť podpredsedu spomedzi jej členov.
Strany sa navzájom informujú o zmenách v zložení komisie.
	V prípade potreby sa na zasadnutiach komisie môžu zúčastňovať experti ako aj predstavitelia ďalších inštitúcií.

ІІІ.  Činnosť komisie  		 

	1. Zasadnutie komisie sa koná raz ročne, striedavo v Slovenskej republike a na Ukrajine. Frekvenciu zasadnutí je možné prispôsobovať potrebám komisie. Zasadnutie vedie predseda komisie prijímajúcej strany.
	
Dohoda o ďalšom zasadnutí komisie je súčasťou protokolu z jej posledného zasadnutia, dátum zasadnutia sa upresňuje diplomatickou cestou na základe návrhov spolupredsedov komisie najmenej 30 dní pred zasadnutím.

Obe strany sa najmenej 10 dní pred zasadnutím komisie informujú o zložení svojich delegácií. 
	
2. Výsledky a návrhy schválené počas zasadnutí komisie sú zakotvené v protokoloch zasadnutí, ktoré pripravuje prijímajúca strana а podpisujú ich obaja spolupredsedovia.

	3. Pracovnými jazykmi komisie je ukrajinský a slovenský jazyk.   
	
4. Protokoly a iné dokumenty komisie sa uzatvárajú v oboch jazykoch, pričom oba texty majú rovnakú platnosť.

5. Výdavky, potrebné na organizáciu zasadnutia komisie, hradí prijímajúca strana. Cestovné výdavky, náklady na ubytovanie a stravovanie hradí každému členovi komisie vysielajúca strana.

6.	V prípade vzniku sporných otázok počas rokovania komisie rozhodnutia o nich prijímajú spolupredsedovia komisie.

 
			      
ІV. Záverečné ustanovenia

	1. Tento reglement nadobúda platnosť dňom podpísania. Možno ho zmeniť alebo doplniť s písomným súhlasom strán.
	Dané v Bratislave dňa 26. februára 2003 vo dvoch vyhotoveniach v jazyku slovenskom a ukrajinskom, pričom oba texty majú rovnakú platnosť.

	Predseda slovenskej časti  	           Predseda ukrajinskej časti 
		     komisie                                         	     komisie                                    
                Maroš ŠEFČOVIČ			     Hennadij MOSKAĽ